b'\n_START_ARTICLE_\nL\xc3\xa0zar Kagan\xc3\xb3vitx\n_START_SECTION_\nBiografia\n_START_PARAGRAPH_\nKagan\xc3\xb3vitx va n\xc3\xa9ixer el 1893 en el si d\'una fam\xc3\xadlia jueva al poble de Kabani, uiezd Radomixl, Gub\xc3\xa8rnia de K\xc3\xadev, Imperi Rus (actualment Dibrova, raion de Poliske, \xc3\xb3blast de K\xc3\xadev, Ucra\xc3\xafna). A inicis de la seva carrera pol\xc3\xadtica, el 1915, Kagan\xc3\xb3vitx esdevingu\xc3\xa9 organitzador comunista de la f\xc3\xa0brica de sabates on treballava._NEWLINE_El 1911 s\'allist\xc3\xa0 al partit bolxevic (el seu germ\xc3\xa0 gran Mikha\xc3\xafl ja n\'era membre). El mateix any 1915, m\xc3\xa9s tard, Kagan\xc3\xb3vitx va ser detingut i enviat a Kabany. Durant mar\xc3\xa7 i abril de 1917, va ser president del sindicat d\'adobadors i vicepresident del soviet de Iuzovka. Al maig de 1917 va esdevenir l\xc3\xadder de l\'organitzaci\xc3\xb3 militar bolxevic de Sar\xc3\xa0tov, i a l\'agost va ser l\xc3\xadder del Comit\xc3\xa8 Polessky del Partit Bolxevic a Bielor\xc3\xbassia. Durant la Revoluci\xc3\xb3 d\'Octubre va ser el l\xc3\xadder de la revolta a Homel.\n_START_SECTION_\nFuncionari comunista\n_START_PARAGRAPH_\nEl 1918, Kagan\xc3\xb3vitx actu\xc3\xa0 com a Comissari del departament de propaganda de l\'Ex\xc3\xa8rcit Roig. Entre maig de 1918 i agost de 1919 va ser President de l\'Ispolkom de la gub\xc3\xa8rnia de Nijni N\xc3\xb3vgorod. El 1919-20 va ser governador de la gub\xc3\xa8rnia de Vor\xc3\xb3nej. Entre 1920 i 1922 va anar a Turkmenistan, on va ser un dels l\xc3\xadders de la lluita bolxevic contra els rebels musulmans (basmatxi) i tamb\xc3\xa9 comand\xc3\xa0 les reeixides expedicions punitives contra l\'oposici\xc3\xb3 local._NEWLINE_Al maig de 1922, Stalin esdevingu\xc3\xa9 Secretari General del Partit Comunista i, immediatament, transfer\xc3\xad a Kagan\xc3\xb3vitx al seu aparell per comandar el "Departament d\'Organitzaci\xc3\xb3" (l\'Orgburo del Secretariat). Aquest departament era responsable de tots els nomenaments de l\'aparell del Partit Comunista. Treballant all\xc3\xa0, Kagan\xc3\xb3vitx col\xc2\xb7labor\xc3\xa0 en situar a seguidors de Stalin en c\xc3\xa0rrecs importants de la burocr\xc3\xa0cia sovi\xc3\xa8tica. En aquesta posici\xc3\xb3 va destacar per la seva gran capacitat de treball i per la lleialtat personal a Stalin. Declar\xc3\xa0 que executaria qualsevol ordre que vingu\xc3\xa9s de Stalin, la qual cosa en aquells moments era una novetat._NEWLINE_El 1924, Kagan\xc3\xb3vitx esdevingu\xc3\xa9 membre del Comit\xc3\xa8 Central. Entre 1925 i 1928, Kagan\xc3\xb3vitx va exercir de Primer Secretari del Partit Comunista de l\'RSS d\'Ucra\xc3\xafna. Se li don\xc3\xa0 la tasca de "ukrainizatsi\xc3\xafa", la creaci\xc3\xb3 de quadres populars comunistes ucra\xc3\xafnesos. Tamb\xc3\xa9 se li encarreg\xc3\xa0 la implementaci\xc3\xb3 de la col\xc2\xb7lectivitzaci\xc3\xb3 i la pol\xc3\xadtica de la supressi\xc3\xb3 econ\xc3\xb2mica dels kulaks. S\'opos\xc3\xa0 a la pol\xc3\xadtica m\xc3\xa9s moderada de Nikolai Bukharin, que argument\xc3\xa0 en favor de la "integraci\xc3\xb3 pac\xc3\xadfica dels kulaks al socialisme". El 1928, a causa de les nombroses protestes contra la direcci\xc3\xb3 de Kagan\xc3\xb3vitx, Stalin va veure\'s obligat a transferir a Kagan\xc3\xb3vitx d\'Ucra\xc3\xafna a Moscou, on torn\xc3\xa0 al seu c\xc3\xa0rrec com a Secretari del Comit\xc3\xa8 Central del Partit Comunista, un c\xc3\xa0rrec que ocup\xc3\xa0 fins al 1939. Com a Secretari, aprov\xc3\xa0 la lluita de Stalin contra les anomenades Oposicions de Dreta i Esquerra contra el Partit Comunista, amb l\'esperan\xc3\xa7a que Stalin fos l\'\xc3\xbanic l\xc3\xadder del pa\xc3\xads. El 1933-34, va presidir la Comissi\xc3\xb3 per Vetar la Pertinen\xc3\xa7a del Partit (Tsentralnaia komissi\xc3\xafa po proverke partiynikh ryadov) i assegur\xc3\xa0 que ning\xc3\xba associat amb l\'oposici\xc3\xb3 anti-Stalin podria seguir sent membre del Partit Comunista. El 1943, al XVII Congr\xc3\xa9s del Partit, Kagan\xc3\xb3vitx va ser el president del Comit\xc3\xa8 de Comptes. Falsific\xc3\xa0 votacions per c\xc3\xa0rrecs del Comit\xc3\xa8 Central, eliminant 290 vots que s\'oposaven a la candidatura de Stalin. Aquestes accions comportaren que Stalin fos reelegit com a Gran Secretari en lloc de Serguei K\xc3\xadrov. Segons el reglament, el candidat que reb\xc3\xa9s menys vots d\'oposici\xc3\xb3 esdevenia el Secretari General. Abans de la falsificaci\xc3\xb3 de Kagan\xc3\xb3vitx Stalin reb\xc3\xa9 292 vots negatius i K\xc3\xadrov nom\xc3\xa9s tres. Per\xc3\xb2 els resultats "oficials" (despr\xc3\xa9s de la intervenci\xc3\xb3 de Kagan\xc3\xb3vitx) van ser que Stalin nom\xc3\xa9s va rebre dos vots negatius._NEWLINE_El 1930, Kagan\xc3\xb3vitx esdevingu\xc3\xa9 un membre del Politbur\xc3\xb3 i Primer Secretari de l\'Obkom de Moscou del Partit Comunista (1930-35) i Gorkom de Moscou del Partit Comunista (1931-34). Tamb\xc3\xa9 va supervisar la implementaci\xc3\xb3 de diverses de les pol\xc3\xadtiques econ\xc3\xb2miques de Stalin, incloent la col\xc2\xb7lectivitzaci\xc3\xb3 de l\'agricultura i la velo\xc3\xa7 industrialitzaci\xc3\xb3._NEWLINE_Durant la d\xc3\xa8cada de 1930, Kagan\xc3\xb3vitx organitz\xc3\xa0 i contribu\xc3\xad enormement a la construcci\xc3\xb3 del primer sistema de transport velo\xc3\xa7 subterrani sovi\xc3\xa8tic, el Metro de Moscou, que va rebre el seu nom fins al 1955. Durant aquest per\xc3\xadode, tamb\xc3\xa9 supervis\xc3\xa0 la destrucci\xc3\xb3 de diversos monuments antics de la ciutat, incloent-hi la Catedral de Crist Salvador. El 1932 encap\xc3\xa7al\xc3\xa0 la supressi\xc3\xb3 de la vaga de treballadors d\'Ivanovo-Voznesensk.\n_START_SECTION_\nResponsabilitats en la fam 1932-33\n_START_PARAGRAPH_\nKagan\xc3\xb3vitx (conjuntament amb Viatxeslav M\xc3\xb3lotov) particip\xc3\xa0 en la Confer\xc3\xa8ncia del Partit de Tota Ucra\xc3\xafna de 1930, rebent la missi\xc3\xb3 d\'implementar la pol\xc3\xadtica de col\xc2\xb7lectivitzaci\xc3\xb3 que caus\xc3\xa0 la fam catastr\xc3\xb2fica de 1932-33 a Ucra\xc3\xafna, coneguda com a Holodomor. Tamb\xc3\xa9 supervis\xc3\xa0 personalment les confiscacions de gra durant els mateixos per\xc3\xadodes de temps. Pol\xc3\xadtiques semblants tamb\xc3\xa9 causaren enormes patiments a la rep\xc3\xbablica de l\'\xc3\x80sia Central del Kazakhstan, la regi\xc3\xb3 del Kuban, Crimea, la regi\xc3\xb3 del Volga inferior i d\'altres parts de la Uni\xc3\xb3 Sovi\xc3\xa8tica. Com a emissari del Comit\xc3\xa8 Central del Partit, Kagan\xc3\xb3vitx viatj\xc3\xa0 a Ucra\xc3\xafna, les regions centrals de R\xc3\xbassia, el Caucas septentrional i Sib\xc3\xa8ria demanant l\'acceleraci\xc3\xb3 de la col\xc2\xb7lectivitzaci\xc3\xb3 ii repressi\xc3\xb3 contra els kulaks, que generalment eren culpats pel lent progr\xc3\xa9s de la col\xc2\xb7lectivitzaci\xc3\xb3._NEWLINE_L\'advocat Rafael Lemkin, al seu treball The Soviet Genocide in Ukraine intent\xc3\xa0 presentar el fet del Holodomor als Judicis de Nuremberg com a genocidi d\'un r\xc3\xa8gim totalitari._NEWLINE_El 13 de gener del 2010, el Jutjat d\'Apel\xc2\xb7laci\xc3\xb3 de K\xc3\xadev trob\xc3\xa0 a t\xc3\xadtol p\xc3\xb2stum a Kagan\xc3\xb3vitx, Postixev i d\'altres funcionaris del Partit Comunista sovi\xc3\xa8tic culpables de genocidi contra els ucra\xc3\xafnesos durant la catastr\xc3\xb2fica fam del Holodomor. Tot i ser trobats culpables com a criminals, el cas acab\xc3\xa0 immediatament d\'acord amb el par\xc3\xa0graf 8 de l\'Article 6 del Codi de Procediment Criminal d\'Ucra\xc3\xafna. La import\xc3\xa0ncia del cas \xc3\xa9s el seu aspecte hist\xc3\xb2ric que explica legalment la particularitat d\'aquest fet hist\xc3\xb2ric. Pel Cap d\'Any, el Servei de Segureta d\'Ucra\xc3\xafna havia acabat la investigaci\xc3\xb3 prejudicial i envi\xc3\xa0 aquest material al Fiscal General d\'Ucra\xc3\xafna. El material consistia en 250 volums de material d\'arxiu, entrevistes amb testimonis i an\xc3\xa0lisis d\'experts de diversos instituts de les Acad\xc3\xa8mies Nacionals de Ci\xc3\xa8ncies. Oleksandr Medvedko, el Fiscal General, confirm\xc3\xa0 que el material donava proves clares del genocidi succe\xc3\xaft a Ucra\xc3\xafna.\n_START_SECTION_\n"Ferri L\xc3\xa0zar"\n_START_PARAGRAPH_\nEntre 1935 i 1937, Kagan\xc3\xb2vitx treball\xc3\xa0 el Narkom dels ferrocarrils. Abans de l\'inici de la Gran Purga, organitz\xc3\xa0 les detencions de milers d\'administradors de ferrocarrils i directors com a suposats "sabotejadors". Entre 1937 i 1939 va ser Narkom de la Ind\xc3\xbastria Pesant, i durant 1939-40 de la Ind\xc3\xbastria Petroliera. Cadascun d\'aquests nomenaments va estar associat amb detencions per tal de millorar la disciplina i el seguiment de les pol\xc3\xadtiques de Stalin._NEWLINE_A les confer\xc3\xa8ncies del Partit de finals de la d\xc3\xa8cada de 1930 va pronunciar discursos demanant incrementar els esfor\xc3\xa7os en la recerca i la persecuci\xc3\xb3 de "espies estrangers" i de "sabotejadors". Per la seva cruesa en l\'execuci\xc3\xb3 de les ordres de Stalin va rebre el sobrenom de "Ferri L\xc3\xa0zar". Durant el per\xc3\xadode del Gran Terror que comen\xc3\xa7\xc3\xa0 el 1936 la signatura de Kagan\xc3\xb3vitx apareix en 188 de les 357 llistes d\'execucions documentades. Un dels molts que van morir durant aquests anys va ser el germ\xc3\xa0 de L\xc3\xa0zar, Mikha\xc3\xafl Kagan\xc3\xb3vitx, que era Narkom de la Ind\xc3\xbastria Aeron\xc3\xa0utica. El 10 de gener de 1940 Mikha\xc3\xafl va ser degradat a director de la planta d\'aviaci\xc3\xb3 "N24" a Kazan. Al febrer de 1941, durant el XVIII Congr\xc3\xa9s del PCUS, Mikha\xc3\xafl va ser advertit que si la planta no acomplia les seves quotes seria expulsat del Partit. L\'1 de juny de 1941 Stalin mencion\xc3\xa0 a L\xc3\xa0zar que havia sentit que "Mikha\xc3\xafl s\'estava associant amb l\'ala dreta". L\xc3\xa0zar no va parlar amb Stalin en defensa del seu germ\xc3\xa0, per\xc3\xb2 va dir-li per tel\xc3\xa8fon. Aquell mateix dia, Mikha\xc3\xafl se su\xc3\xafcid\xc3\xa0._NEWLINE_Durant la Gran Guerra Patri\xc3\xb2tica, Kagan\xc3\xb2vitx va ser Comissari dels Fronts del Caucas Nord i del Caucas. Entre 1943 i 1944 torn\xc3\xa0 a ser Narkom de Ferrocarrils. El 1943 va rebre el t\xc3\xadtol d\'Heroi del Treball Socialista. Entre 1944 i 1947 Kagan\xc3\xb3vitx va ser Ministre dels Materials de Construcci\xc3\xb3._NEWLINE_El 1947 esdevingu\xc3\xa9 Primer Secretari del Partit Comunista d\'Ucra\xc3\xafna. Entre 1948 i 1952 serv\xc3\xad com a President el Gossnab (Comit\xc3\xa8 Estatal del de Subministraments Materials i T\xc3\xa8cnics, encarregat principalment amb la responsabilitat d\'assignar els b\xc3\xa9ns de producci\xc3\xb3 a les empreses, una funci\xc3\xb3 cr\xc3\xadtica a causa de l\'abs\xc3\xa8ncia de mercats), i entre 1952 i 1957 com a Vicepresident Primer del Consell de Ministres. Tamb\xc3\xa9 va ser el primer President del Goskomtrud, encarregat d\'introduir el salari m\xc3\xadnim, entre altres pol\xc3\xadtiques salarials, i de millorar el sistema de pensions per la vellesa)._NEWLINE_Fins al 1957, Kagan\xc3\xb3vitx va ser membre amb vot del Politbur\xc3\xb3 i del Pres\xc3\xaddium. Tamb\xc3\xa9 va ser un dels primers mentors del Primer Secretari del Partit Comunista Nikita Khrusxov, que primer esdevingu\xc3\xa9 important com Kagan\xc3\xb3vitx com a diputat de la ciutat de Moscou durant la d\xc3\xa8cada de 1930. El 1947, quan Khrusxov va deixar de ser secretari del Partit a Ucra\xc3\xafna (segu\xc3\xad en el c\xc3\xa0rrec de "cap de govern), Stalin envi\xc3\xa0 a Kagan\xc3\xb3vitx per substituir-lo fins que Khrusxov va ser reinstaurat aquell any m\xc3\xa9s tard.\n_START_SECTION_\nDarrers anys\n_START_PARAGRAPH_\nKagan\xc3\xb3vitx va ser un estalinista doctrinari, i encara que segu\xc3\xad sent un membre del Pres\xc3\xaddium, aviat va perdre influ\xc3\xa8ncia despr\xc3\xa9s de la mort de Stalin al mar\xc3\xa7 de 1953. El 1957, juntament amb els seus companys devots estalinistes Viatxeslav M\xc3\xb3lotov, Dmitri Xep\xc3\xadlov i Gueorgui Malenkov (els anomenats Grup Anti-Partit), particip\xc3\xa0 en un avortat cop contra el seu antic protegit Khrusxov, les cr\xc3\xadtiques del qual cap a Stalin s\'havien endurit durant els dos darrers anys. Com a resultat del fracassat cop, Kagan\xc3\xb3vitx va ser obligat a retirar-se del Pres\xc3\xaddium i del Comit\xc3\xa8 Central, i se li don\xc3\xa0 la feina de director d\'una petita f\xc3\xa0brica de potassi a la regi\xc3\xb3 Ural. El 1961 Kagan\xc3\xb3vitx havia estat totalment expulsat del partit i esdevingu\xc3\xa9 un pensionista vivint a Moscou. El seu n\xc3\xa9t inform\xc3\xa0 que despr\xc3\xa9s de la seva dimissi\xc3\xb3 del Comit\xc3\xa8 Central, Kagan\xc3\xb3vitx (que tenia una reputaci\xc3\xb3 per la seva naturalesa temperamental i violenta) mai no torn\xc3\xa0 a cridar i va esdevenir un avi devot._NEWLINE_Kagan\xc3\xb2vitx va sobreviure fins als 97 anys, morint el 25 de juliol de 1991, just abans dels fets que resultarien en el final de la Uni\xc3\xb3 Sovi\xc3\xa8tica. Est\xc3\xa0 enterrat al cementiri de Novod\xc3\xa9vitxi de Moscou.\n_START_SECTION_\n"El Llop del Kremlin"\n_START_PARAGRAPH_\nEl 1987, el periodista americ\xc3\xa0 Stuart Kahan public\xc3\xa0 un llibre titulat The Wolf of the Kremlin: The First Biography of L.M. Kaganovich, the Soviet Union\'s Architect of Fear (William Morrow & Co). Al llibre, Kahan va fer una s\xc3\xa8rie de demandes sobre les relacions de treball de Kagan\xc3\xb3vitx amb Stalin i les seves activitats durant la fam ucra\xc3\xafnesa, i afirm\xc3\xa0 ser el nebot de Kagan\xc3\xb3vitx. Tamb\xc3\xa9 afirm\xc3\xa0 que havia entrevistat personalment a Kagan\xc3\xb3vitx i que aquest va admetre ser parcialment responsable de la mort de Stalin el 1953 (mitjan\xc3\xa7ant ver\xc3\xad). Altres afirmacions inclo\xc3\xafen que Stalin es cas\xc3\xa0 amb una germana de Kagan\xc3\xb3vitx (Rosa) durant el darrer any de la seva vida i que Kagan\xc3\xb3vitx (un jueu), no nom\xc3\xa9s va ser l\'arquitecte de les massacres estalinistes que comportaren la mort de 20 milions de persones, sin\xc3\xb3 que tamb\xc3\xa9 va ser el cervell de l\'extermini dels adversaris jueus trotskistes de Stalin._NEWLINE_"El Llop del Kremlin" va ser tradu\xc3\xaft al rus per Progress Publishers, i un cap\xc3\xadtol va ser publicat al diari "Nedelia" el 1991, deixant que membres de la seva fam\xc3\xadlia fessin la Declaraci\xc3\xb3 de la Fam\xc3\xadlia Kagan\xc3\xb3vitx com a resposta._NEWLINE_Rosa Kagan\xc3\xb3vitx, que diu que la Declaraci\xc3\xb3 va ser fabricada, va ser citada com a esposa de Stalin a les d\xc3\xa8cades de 1940 i 1950 pels mitjans occidentals, entre ells The New York Times, Time i Life.\n_START_SECTION_\nMiscel\xc2\xb7l\xc3\xa0nia\n_START_PARAGRAPH_\nEl 1944, el nou creuer lleuger del projecte "26-bis" va ser batejat "L\xc3\xa0zar Kagan\xc3\xb3vitx". Entra en servei al desembre de 1944 a la Flota del Pac\xc3\xadfic._NEWLINE_Segons sembla, Kagan\xc3\xb3vitx va ser el responsable de la met\xc3\xa0fora "ous i truita" habitualment atribu\xc3\xafda a Stalin._NEWLINE_D\'acord amb la revista Time i a alguns diaris, Mikha\xc3\xafl, el fill de L\xc3\xa0zar Kagan\xc3\xb3vitx, es cas\xc3\xa0 amb Svetlana, la filla de Stalin, el 3 de juliol de 1951. A les seves mem\xc3\xb2ries, Svetlana fins i tot nega l\'exist\xc3\xa8ncia d\'un fill.'